پاکیستانین گونئی ینده باش وئرن قاطار قضاسی نتیجه‌سینده هلاک اولان‌لارین سایی 30-ا، خسارت آلان‌لارین سایی ایسه 90 نفره چاتیب.
پولیس قورتارما عملیاتی‌نین باشا چاتدیغینی اعلان ائده‌رک، اؤلن و یارا‌لانان‌لار آراسیندا قادین و اوشاق‌لارین اولدوغونو قئید ائدیب.
پاکیستان دمیر یول‌لاری ناظیری خواجه سعد رفیق ژورنالیست‌لره وئردیگی معلوماتا گؤره، کراچی-‌دن راولپندی-یه گئدن هزاره اکسپرسی یولچو قاطاری‌نین 10 واگونو نواب شاه یاخینلیغیندا خطدن چیخیب. قضانین تکنیکی ناسازلیق و یا تخریبات نتیجه‌سینده باش وئره بیله‌جگینی دئین ناظیر یارا‌لی‌لارین نوابشاه و سنقر بؤلگه‌لرینده‌کی خسته‌خانا‌لارا آپاریلدیغینی بیلدیریب.
پاکیستانین باش ناظیری شهباز شریف پنجاب ایالتینده قاتیلدیغی تدبیرده چیخیش ائده‌رک قاطار قضاسیندا حیاتینی ایتیرن‌لره الله‌دان رحمت دیله‌ییب و دئییب: "هامیمیز دعا ائدیریک، الله حیاتینی ایتیرن‌لرین مکانینی جنت ائله‌سین، یارا‌لی‌لارا تئزلیکله شفا دیلییرم".
یوکسک روتبه‌لی پولیس ظابطی عابد بلوچ قضا یئریندن وئردیگی آچیقلامادا سون واگوندا ایشلرین ده تاماملاندیغینی، اؤلن و یارا‌لانان‌لار آراسیندا قادین و اوشاق‌لارین اولدوغونو بیلدیریب.
قضا زامانی قاطاردا نئچه نفرین اولدوغو باره‌ده معلومات پایلاشیلماییب.
خاطیرلاداق کی، 2021-جی ایلین ژوئن آییندا پاکیستان-دا ایکی قاطارین توققوشماسی نتیجه‌سینده 63 یولچو هلاک اولوب.
